ผ่านร้านนี้บ่อย เพราะมักใช้เป็นทางลัดออกไปสู่ถนนเส้นทางออกตลาดท่านา โดยเฉพาะเวลาที่รู้สึกว่ารถติดมากไปค่ะ

ร้านอยู่ในจุดที่คนย่านท่านาเรียกว่าซอยโรงเหล้า (ซ.เทศบาล 1) ซึ่งจะไม่ใช่ตำแหน่งที่อยู่ในแผนที่ของวงในขณะนี้นะคะ

สถานที่ตั้งร้าน ..

หากมุ่งเดินทางเข้าตลาดท่านา พอถึงสี่แยกไฟแดงจะเห็น 7-11 ให้เลี้ยวขวาแล้วตรงไป พอขับรถเลยตลาดไฟฟ้าไปแล้ว ให้สังเกตด้านขวามือ จะเห็นป้ายร้านอยู่ตรงปากซอย ขับรถเข้าไปไม่ลึกมากร้านอยู่ขวามือ ที่จอดรถสะดวกค่ะ

ร้านเปิดบริการ 16:00-22:00 น. วันที่ไปทาน ไปช่วงที่ร้านเปิดพอดี ทันทีที่ได้ที่นั่ง ก็ได้รับการอธิบายเกี่ยวกับการสั่งอาหารและรายการในเมนู หลังจากสั่งอาหารแล้ว ทางได้แจ้งเวลาเริ่มและสิ้นสุดระยะ 1 ชม.ครึ่ง ที่เวลาเท่าใด แล้วรายการต่าง ๆ ก็ทยอยเสิร์ฟมา ซึ่งจัดว่าเป็นการบริการที่รวดเร็วดีค่ะ

บุฟเฟ่ต์ร้านนี้ราคาต่อหัวอยู่ที่ 289 บาท มีรายการให้สั่งกันตามชอบ แต่รายการเครื่องดื่มบางอย่างคิดเงินต่างหาก หากเลือกทานเครื่องดื่มชาจีน รายการนี้ฟรีค่ะ 

เมนูของทางร้านมีทั้งกุ้ง ปลาหมึก ปลา เนื้อวัว หมู ไก่ นอกจากนี้ก็มีพวก ผักสด ผักไฮโดรโปนิกส์ ฟักทอง อาหารปรุงสำเร็จ ข้าว เมนูทานเล่น ของหวาน ฯ ซึ่งเท่าที่สั่ง วัตถุดิบสด สะอาด บนโต๊ะมีน้ำจิ้มให้เลือกทาน 3 อย่าง 

หลังจากทานอาหารเรียบร้อย สั่งของหวานเป็นหวานเย็นกับไอศกรีม หวานเย็นชื่นใจค่ะ

โดยรวม..วัตถุดิบคุณภาพดี ราคาพอเหมาะ การบริการดีค่ะ